Danmark huser 15 ekstremistiske grupper.

Det oplyser Det nationale forskningscenter SFI, der her til morgen har offentliggjort en længe ventet rapport om anti-demokratiske og ekstreme miljøer i Danmark.

De i alt 15 grupperinger er enten højreradikale, venstreradikale eller islamistiske, og fordeler sig på følgende måde; seks højreradikale, fire venstreradikale og fem islamistiske grupper som er spredt i hele landet.

Kender ikke antal ekstreme personer

SFI har dog ikke være i stand til at vurdere, hvor mange personer, der er i grupperne, eller om de vokser eller bliver mindre.

Rapporten er bestilt af Social- og Integrationsministeriet og skal danne grundlag for regeringens kommende handleplan mod radikalisering.

Et ekstremistisk miljø betyder i SFI's forstand, at der i miljøerne er holdninger, som kan være i konflikt med demokratiske styreformer og idealer om tolerance, samt en villighed til at gå udenom demokratiske procedurer for at gøre deres holdninger gældende.

Alle grupperne afviser ifølge SFI kriminalitet eller vold. Men der er personer knyttet til miljøerne, der benytter sig af kriminelle og voldelige metoder.

Venstre- og højreradikale kæmper mod hinanden

Ifølge rapporten kæmper de højre- og venstreradikale dog mod hinanden.

- Således søger venstreradikale åbenlyst at forhindre især de højreradikale i at komme til orde, nogle gange med vold. Dette retfærdiggøres ved at etablere forbindelser mellem de højreradikale og fascismen. Højreradikale søger derimod at begrænse etniske minoriteters demokratiske rettigheder, står der i rapporten.

Islamister vender sig indad

De islamistiske miljøer vender sig mere indad, lyder det.

- De islamistiske miljøer er orienteret imod sig selv og mod en intern debat omkring religiøs og moralsk ordentlighed, som på et mere overordnet plan handler om forholdet mellem religion og politik, skriver SFI i rapporten.

- Derudover er de (islamisterne, red.) stærkt optagede af internationale konflikter, hvor muslimer siges at blive undertrykt i demokratiets navn. Her ses demokratiet ikke som et gode, men som noget der må boykottes, også ved på forskelligvis fx at opfordre muslimer til ikke at stemme, står der.

15 ekstremistiske miljøer Ifølge SFI's rapport 'Antidemokratiske og ekstremistiske miljøer i Danmark' er der 15 ekstremistiske grupper i tre forskellige miljøer i øjeblikket. Danish Defence LeagueDanmarks Nationale Front Dansk National Socialistisk Bevægelse Right Wings Stop Islamiseringen af Danmark Folkebevægelsen mod indvandring Antifascistisk Aktion Antiracistisk Netværk Libertære Socialister REDOX Hizb ut-Tahrir Kaldet til Islam Dawah-centret Dawah-bærere Muslimsk Ungdomscenter

100 militante islamister rejst til Syrien

I maj fremlagde PET for første gang en samlet vurdering af militante islamistiske grupperinger i Danmark. Heri vurderede PET, at omkring 100 militante islamister er rejst til Syrien for at deltage i konflikten.

Dengang erfarede DR Nyheder, at 200 til 300 personer aktivt støtter en militant islamistisk ideologi, samtidig er der rundt om demen noget større gruppe, der har sympati for deres sag. Den gruppe vurderes til at være mellem 3-4.000 personer.

Læs også : Retskorrespondent: Mellem 200 og 300 militante islamister i Danmark

I august skrev mediet The Economist, at Danmark er det vestlige land, hvorfra næstflest personer er draget til Syrien for at deltage i borgerkrigen, hvis man måler på landenes indbyggertal.